জেলায় জেলায় ক্যানসার সেন্টার! বাজেটে বড় ঘোষণা সীতারামনের

নয়াদিল্লি: আগামী তিন বছরের মধ্যে দেশের সব জেলা হাসপাতালে ক্যানসার সেন্টার (Cancer Centre) তৈরি করা হবে বলে ঘোষণা করলেন কেন্দ্রীয় অর্থমন্ত্রী নির্মলা সীতারামন (Nirmala Sitharaman)। শনিবার সংসদে বাজেট (Union Budget 2025) পেশের সময় দেশের চিকিৎসা ব্যবস্থার খাতে এই বড় ঘোষণা করেন তিনি। এদিন অর্থমন্ত্রী বলেন, আগামী তিন বছরের মধ্যে দেশের সমস্ত জেলা হাসপাতালে ক্যানসারের চিকিৎসার (Cancer Treatment) ব্যবস্থা করা হবে। পাশাপাশি, সারা দেশে মোট ২০০ ক্যানসার নিরাময় কেন্দ্র তৈরির ঘোষণা করেন তিনি।

সেই কারণে দেশে চিকিৎসকের সংখ্যা বৃদ্ধি করা হবে বলে জানান অর্থমন্ত্রী। তাই, দেশজুড়ে মেডিক্যাল শিক্ষার ক্ষেত্রে আসন সংখ্যা বৃদ্ধি করা হবে বলেও ঘোষণা করা হয় আগামী অর্থবর্ষের বাজেটে। শনিবার সংসদে বাজেট পেশের সময় তিনি বলেন, এইভাবে আগামী পাঁচ বছরে দেশে ৭৫ হাজার নতুন মেডিক্যাল সিট বৃদ্ধি করা হবে। স্নাতক বা MBBS এবং স্নাতকোত্তর বা PG উভয় ক্ষেত্রেই এই আসন বৃদ্ধির সিদ্ধান্ত নেওয়া হয়েছে।

আরও পড়ুন: ‘মোদির হৃদয়ে মধ্যবিত্ত’, বাজেটের পর বললেন অমিত শাহ

প্রসঙ্গত, মোদি সরকারের সময়কালে চিকিৎসাশিক্ষার ক্ষেত্রে উল্লেখযোগ্য হারে আসন বৃদ্ধি পেয়েছে। ২০১৪ সালের আগে স্নাতক স্তরের মেডিক্যাল সিটের ক্ষেত্রে মোট আসন ছিল ৫১,৩৮৪টি। ১০ বছর পর অর্থাৎ, ২০২৪ সালে এই আসন সংখ্যা বৃদ্ধি পেয়ে হয়েছে ১,১২,১১২টি। এদিকে আবার PG অর্থাৎ স্নাতকোত্তর আসনের সংখ্যা ২০১৪-তে যেখানে ছিল ৩১,১৮৫টি, ২০২৪-এ তা বেড়ে দাঁড়িয়েছে ৭২,৬২৭।